Vil vaksinere alle babyer mot omgangssyke

I tillegg til at sykdommen er plagsom for de minste, mener Kunnskapssenteret at det blir billigere for samfunnet å betale for vaksinen enn det koster at foreldre er hjemme én eller flere dager med barn som kaster opp.

Mamma Maria Knoph Kvamme er glad for at datteren Astrid får vaksine mot livstruende sykdommer. -Vi er heldige som bor i et land hvor alle barn får tilbud om beskyttende vaksiner, sier hun. Dersom det er helse- og samfunnsøkonomisk gevinst i å innføre vaksinen mot rotavirus, støtter hun forslaget. OLAV OLSEN

30. nov. 2011 21:24 Sist oppdatert 1. desember 2011

Hvert år blir mellom 5000 og 10000 barn så dårlige at foreldrene må være hjemme fra jobben og kanskje ta dem til lege.

Nå anbefaler Folkehelseinstituttet (FHI) at alle norske barn blir vaksinert mot et virus som gir diaré og oppkast. Vaksinen mot diaré drikkes. Forslaget er sendt til Helse— og omsorgsdepartementet og Nasjonalt råd for kvalitet og prioritering i helsevesenet.

Astrid Knoph Kvamme (5 mnd.) og Maiken Engh Fransen (7 mnd.) ligger på stellebordet på Bekkestua helsestasjon. Astrid blir kledd av, hun skal ha sin tredje vaksinedose. Maiken blir kledd på, hun har hatt diaré og er kontrollert av legen. Jentenes mødre er uenige om vaksin mot rotaviruset:

Skeptisk

- Jeg er generelt skeptisk mot vaksiner, og Maiken har ikke fått alle. Jeg vil ha betenkeligheter mot å gi henne en såpass ny vaksine, sier Tine Engh Fransen.

Hun er selvstendig næringsdrivende og tar heller en hjemmedag enn å vaksinere barnet sitt.

Les også - Når femåringer bruker bleier, er det på tide å si stopp

Maria Knopk Kvamme er stipendiat i helseøkonomi og vil gjerne se det totale regnestykket før hun bestemmer seg. Imidlertidig sier hun:- Astrid har to eldre søsken, og da eldstemann fikk rotaviruset som nyfødt, ble han veldig syk. Jeg er derfor positiv til at barna slipper denne omganssyken.

Norske myndighet har vurdert vaksine mor omgangssyke i mange år. I 2006 kom det to vaksiner mot viruset, og Verdens helseorganisasjon (WHO) har anbefalt alle land å ta vaksinen inn i barnevaksinasjonsprogrammet. Vaksinen gir 75–85 prosent beskyttelse mot rotavirussykdom og 95 til 100 prosent mot alvorlig rotavirussykdom som fører til sykehusinnleggelse.

Gevinst

Folkehelseinstituttet er delt i synet på vaksine. Representanten fra Landsgruppen av helsesøstre mener det ikke er tilstrekkelig dokumentert at vaksinering av barna gir en helse— og samfunnsøkonomisk gevinst

Det store flertallet består av leger og farmasøyter. Foreløpig har Belgia, Østerrike, Luxenburg og Finland innført vaksinen.I dag tilbys alle barn vaksine mot difteri, stivkrampe, kikhoste, Hib (en type hejernehinnebetennelse), poliomyelitt, pneumokokksykdom, meslinger, kusma og røde hunder. Jenter i 7. klasse tilbys HPV-vaksine. Dersom Helse— og omsorgsdepartementet går inn for vaksinen mot rotavirus, kan barnet få tilbud om første vaksine når det er seks uker, andre dose ved tremånedersalder og siste ved femmånedsalderen. Vaksinen kan gis av helsesøster. Arbeidsgruppen setter som forutsetning at bemanningen på helsestasjonene øker.

Folkehelseproblem

Direktør ved Folkehelseinstituttet Hanne Nøkleby presiserer at sykdommen er et folkehelseproblem, og at den praktisk talt rammer alle norske barn før femårsalderen.